CELEX: 52009XG1211(03)
Language: lt
Date: 2009-11-27
Title: 2009 m. lapkričio 27 d. Tarybos išvados dėl žiniasklaidos priemonių naudojimo raštingumo skaitmeninėje aplinkoje

11.12.2009   
            
            
               LT
            
            
               Europos Sąjungos oficialusis leidinys
            
            
               C 301/12
            
         2009 m. lapkričio 27 d. Tarybos išvados dėl žiniasklaidos priemonių naudojimo raštingumo skaitmeninėje aplinkoje
   2009/C 301/09
   TARYBA:
   
                
            
            
               DAR KARTĄ PATVIRTINA politinį požiūrį šiuo klausimu, kuris išdėstytas 2008 m. gegužės 21–22 d. išvadose dėl europinio požiūrio į žiniasklaidos priemonių naudojimo raštingumą skaitmeninėje aplinkoje (1).
            
         
                
            
            
               PALANKIAI VERTINA 2009 m. rugpjūčio 20 d. Komisijos rekomendaciją dėl žiniasklaidos priemonių naudojimo raštingumo skaitmeninėje aplinkoje tam, kad audiovizualinis ir turinio sektorius taptų konkurencingesnis ir būtų sukurta atvira žinių visuomenė, visų pirma:
               
                           —
                        
                        
                           Tai, kad daugiausia dėmesio skiriama aktyviam pramonės subjektų, įskaitant visų rūšių žiniasklaidos priemones, dalyvavimui skatinant žiniasklaidos priemonių naudojimo raštingumo iniciatyvas,
                        
                     
                           —
                        
                        
                           Tai, kad pripažįstama, jog švietimo sistema gali padėti skatinti žiniasklaidos priemonių naudojimo raštingumą – gebėjimą naudotis žiniasklaidos priemonėmis ir suprasti, kritiškai vertinti, kurti bei perduoti žiniasklaidos turinį – įgyvendinant valstybių narių patvirtintas mokymosi visą gyvenimą strategijas,
                        
                     
                           —
                        
                        
                           Komisijos ketinimus skatinti didesnį sutarimą dėl žiniasklaidos priemonių naudojimo raštingumo, remti geriausios praktikos pavyzdžių nagrinėjimą bei valstybių narių keitimąsi jais ir plėtoti priemones, kuriomis siekiama padėti valstybėms narėms ir Komisijai nustatyti žiniasklaidos priemonių naudojimo raštingumo lygį visoje Europoje.
                        
                     
         PABRĖŽIA ŠIUOS PAPILDOMUS ASPEKTUS:
   
               —
            
            
               Skatinant žiniasklaidos priemonių naudojimo raštingumą itin svarbu pripažinti, kad skaitmeninė revoliucija suteikė daug naudos ir galimybių, pagerindama žmonių gebėjimą bendrauti, mokytis ir kurti bei pertvarkydama visuomenės ir ekonomikos struktūrą. Kad galėtų atsakingai ir pagrįstai naudoti naująsias technologijas ir naująsias žiniasklaidos priemones, piliečiai turi žinoti apie pavojus ir laikytis atitinkamų teisinių nuostatų, tačiau žiniasklaidos priemonių naudojimo raštingumo politikoje šie klausimai neturėtų būti sprendžiami atgrasančiai.
            
         
               —
            
            
               Žiniasklaidos pramonei iš tiesų tenka esminis vaidmuo skatinant žiniasklaidos priemonių naudojimo raštingumą, tačiau svarbu pabrėžti žiniasklaidos priemonių nepriklausomumą ir tai, kad valstybės narės laikosi skirtingų požiūrių į tai, kaip turėtų būti skatinama plėtoti geros praktikos pavyzdžius ir standartus žiniasklaidos pramonėje: savireguliacija ar bendras reguliavimas yra du iš keleto galimų sprendimo būdų. Be to, svarbu atsižvelgti į daugelį iniciatyvų žiniasklaidos priemonių naudojimo raštingumo srityje, kurių jau ėmėsi žiniasklaidos pramonė, taip pat kultūros įstaigos, nevyriausybinės organizacijos ir savanoriškos veiklos sektorius, bei toliau propaguoti šias iniciatyvas.
            
         
               —
            
            
               Skatinant žiniasklaidos priemonių naudojimo raštingumą ypač reikėtų atsižvelgti į tai, kad skirtingos visuomenės grupės gali turėti skirtingų poreikių ir skirtingai elgtis, taip pat į skirtingas galimybes naudotis žiniasklaidos priemonėmis. Pavyzdžiui, vaikams ir jaunimui dažnai būdinga įgimta nuovoka, kaip naudotis naujosiomis žiniasklaidos priemonėmis ir pasinaudoti naujomis technologijomis, o suaugusieji gali būti sukaupę daugiau patirties, kuri padeda kritiškai įvertinti žiniasklaidos priemonių turinį. Rengiant žiniasklaidos priemonių naudojimo raštingumo gerinimo strategijas turi būti atsižvelgta į visus tokius skirtumus ir jomis turi būti skatinamas įvairių visuomenės grupių ir įvairių interesų turinčių jos narių bendravimas. Tuo pat metu valstybės narės turėtų toliau pabrėžti ir stiprinti strategijas, kuriomis siekiama, kad technologijomis piliečiai galėtų plačiai naudotis ir jos būtų jiems prieinamos.
            
         
               —
            
            
               Švietimo sistemai, įskaitant formalųjį švietimą, savišvietą ir neformalųjį švietimą, gali tekti svarbus vaidmuo plėtojant ir gerinant visų visuomenės narių, ypač vaikų ir jaunimo žiniasklaidos priemonių naudojimo raštingumą, taip pat kūrybingumą ir novatoriškumo potencialą; vaikai ir jaunimas patys gali vaidinti svarbų vaidmenį perduodami šiuos gebėjimus savo šeimos nariams. Dėl švietimo politikos primenama, kad 2006 m. gruodžio 18 d. Europos Parlamento ir Tarybos rekomendacijoje dėl bendrųjų visą gyvenimą trunkančio mokymosi gebėjimų, be kita ko, „skaitmeninis raštingumas“ ir „kultūrinis sąmoningumas ir raiška“ nurodomi kaip du bendrieji gebėjimai. Valstybės narės, plėtojančios žiniasklaidos priemonių naudojimo raštingumą švietimo srityje, turėtų tai daryti deramai atsižvelgdamos į 2006 m. rekomendacija nustatytus orientacinius metmenis. Be to, vienas iš galimų paramos šaltinių skatinant žiniasklaidos priemonių naudojimo raštingumą galėtų būti Mokymosi visą gyvenimą programa.
            
         
               —
            
            
               Nors žiniasklaidos priemonių naudojimo raštingumas iš tikrųjų yra dinamiška ir nuolat plėtojama koncepcija, kurios bendram suvokimui įtakos turi kultūriniai, technologiniai, pramoniniai ir kartų skirtumai, tačiau taip pat akivaizdu, kad vystantis pasauliniam internetui – vienai svarbiausių ryšių infrastruktūros dalių – Europos ir kitų pasaulio regionų piliečiai vis dažniau susiduria su panašiomis savybėmis pasižyminčia žiniasklaida. Todėl turėtų būti galima ir tikslinga palaipsniui plėtoti kriterijus, skirtus žiniasklaidos priemonių naudojimo raštingumo lygiui valstybėse narėse įvertinti, kaip netiesiogiai nurodyta Audiovizualinės žiniasklaidos paslaugų direktyvos 26 straipsnyje, taip pat atsižvelgiant į tai, kad tokiuose kriterijuose ir įvertinime turėtų būti atspindėta valstybių narių bendrųjų sąlygų įvairovė. Valstybės narės ir Komisija skatinamos visapusiškai bendradarbiauti įgyvendinant šią užduotį.
            
         PRAŠO KOMISIJOS IR VALSTYBIŲ NARIŲ atsižvelgiant į jų atitinkamą kompetenciją, be 2008 m. gegužės 21–22 d. išvadų, deramai atsižvelgti į šias išvadas rengiant savo žiniasklaidos priemonių naudojimo raštingumo politiką.
   
      (1)  OL C 140, 2008 6 6, p. 8.